钦定古今图书集成/理学汇编/学行典/第152卷 > 有若
## 钦定古今图书集成/理学汇编/学行典/第152卷 > 有若

按《家语七十二弟子解》：“有若，鲁人，字子有，少孔子三
十六岁。为人彊识，好古道。”

按《左传》哀公八年：吴伐我，懿子谓景伯：“若之何？”对曰：
“吴师来，斯与之战，何患焉？且召之而至，又何求焉？”吴
师克东阳而进，舍于五梧。明日，舍于蚕室。公宾庚公
甲叔子与战于夷，获叔子与析朱鉏献于王。王曰：“此
同车，必使能国，未可望也。”明日，舍于庚宗。遂次于泗
上。微虎欲宵攻王舍，私属徒七百人，三踊于幕庭，卒
三百人，有若与焉。及稷门之内，或谓季孙曰：“不足以
害吴，而多杀国士，不如已也。”乃止之。吴子闻之，一夕
三迁。

按《史记仲尼弟子列传》：“有若少孔子十三岁，有若曰：
‘礼之用，和为贵。先王之道斯为美，小大由之，有所不
行。知和而和，不以礼节之，亦不可行也。信近于义，言
可复也；恭近于礼，远耻辱也。因不失其亲，亦可宗也。
孔子既没，弟子思慕，有若状似孔子，弟子相与共立
为师，师之如夫子时也。他日弟子进问曰：‘昔夫子当
行，使弟子持雨具，已而果雨。弟子问曰：‘夫子何以知
之’？夫子曰：‘《诗》不云乎：‘月离于毕，俾滂沱矣’。昨暮月不
宿毕乎’？他日月宿毕，竟不雨。商瞿年长无子，其母为
取室。孔子使之齐，瞿母请之，孔子曰：‘无忧，瞿年四十
后当有五丈夫子’。已而果然。敢问夫子何以知此’？有
若默然无以应。弟子起曰：‘有子避之，此非子之座也’’。”
按《阙里志》有若唐赠汴伯，宋封平阴侯。